**РЕПУБЛИКА СРБИЈА**

**ОПШТИНА ЖИТОРАЂА**

**ИЗБОРНА КОМИСИЈА ОПШТИНЕ ЖИТОРАЂА**

**Број:013-13-299/2023**

**Дана 20. децембра 2023. године**

**Ж и т о р а ђ а**

На основу члана 52. Закона о локалним изборима („Службени гласник Републике Србије“, број: 14/2022), решавајући по захтеву за контролу записника о раду бирачког одбора на спровођењу гласања за избор одборника Скупштине општине Житорађа, одржаних 17. децембра 2023. године, по узорку, поднетом од стране подносиоца проглашене опозиционе изборне листе под називом Јединствена Србија – Драган Марковић Палма, дана 19. децембра 2023. године у 12,42 часа, заведеним под бројем: 013-13-297/2023, Изборна комисија општине Житорађа, на седници одржаној дана 20. децембра 2023. године, донела је

**Р Е Ш Е Њ Е**

1. **УСВАЈА СЕ** захтев подносиоца проглашене опозиционе изборне листе под називом Јединствена Србија – Драган Марковић Палма, број: 013-13-297/2023 од 19.12.2023. године у 12,42 часа, за контролу записника о раду бирачког одбора на спровођењу гласања за избор одборника Скупштине општине Житорађа, одржаних 17. децембра 2023. године, по узорку и одређује се да се увидом у изборни материјал изврши **контрола записника о раду бирачких одбора са бирачих места број 10 - Основна школа, Држановац и број 3 - Основна школа, Вољчинце, у општини Житорађа**.

2. **ОДБИЈА СЕ** захтев за контролу записника о раду бирачког одбора **на бирачком месту број 2 Основна школа, Влахово, као неоснован**.

3. Ово решење објављује се на веб-презентацији Републичке изборне комисије и веб-презентацији Општине Житорађа.

**О б р а з л о ж е њ е**

Овлашћено лице, подносилац проглашене опозиционе изборне листе Јединствена Србија – Драган Марковић Палма, поднело је, дана 19.12.2023. године у 12,42 часа, захтев за контролу записника о раду бирачког одбора и материјала који се налази у џаку са бирачких места број 2 Влахово, број 3 Вољчинце и број 10 Држановац, заведен под бројем 013-13-297/2023.

Одредбама члана 52. став 1-3. Закона о локалним изборима прописано је да на захтев који се подноси у року од 48 часова од затварања бирачких места, изборна комисија одређује да се увидом у изборни материјал изврши контрола записника о раду бирачких одбора са највише 5% бирачких места. Ставом 2. прописано је да захтев за контролу записника о раду бирачког одбора по узорку могу поднети проглашена опозициона изборна листа (изборна листа чији подносилац нема одборнике у скупштини, односно изборна листа чији подносилац није део скупштинске већине), која је према прелиминарним резултатима избора освојила више од 2% гласова и проглашена опозициона мањинска изборна листа која је према прелиминарним резултатима избора освојила више од 1% гласова, док је ставом 3. истог члана прописано да се ако је захтевана контрола записника о раду по узорку за више од 5% бирачких места, контрола записника о раду бирачких одбора врши на оним бирачким местима на којима је уписано највише бирача.

Одлучујући о поднетом захтеву Изборна комисија је извела следеће доказе:

* Извршила увид у Решење број: 013-13-58/2023 од 18.11.2023. године, којим је проглашена изборна листа број 3. Јединствена Србија – Драган Марковић Палма,
* Извршила увид у Одлуку о утврђивању прелиминарних резултата избора за одборнике Скупштине општине Житорађа одржаних 17. децембра 2023. године, број 013-13-296/2023 од 18.12.2023. године,
* Извршила увид у Одлуку о одређивању бирачких места на територији општине Житорађа за гласање на изборима за народне посланике Народне скупштине расписаним за 17. децембар 2023. године, број 013-13-42/2023 од 10.11.2023. године и Одлуку о измени одлуке о одређивању бирачких места на територији општине Житорађа за гласање на изборима за народне посланике Народне скупштине расписаним за 17. децембар 2023. године, број 013-13-291/2023 од 16.12.2023. године,
* Извршила увид у Захтев подносиоца проглашене опозиционе изборне листе Јединствена Србија – Драган Марковић Палма, број 013-13-297/2023 од 19.12.2023. године,
* Извршила увид у Јединствени бирачки списак за територију општине Житорађа.

па је на основу изведених доказа утврдила следеће чињенично стање:

Изборна листа Јединствена Србија – Драган Марковић Палма проглашена под бројем 3. јесте опозициона изборна листа, обзиром на чињеницу да њен подносилац нема одборнике у Скупштини општине Житорађа, односно није део скупштинске већине.

На основу прелиминарних резултата избора за одборнике Скупштине општине Житорађа утврђено је да је наведена опозициона изборна листа освојила 271 глас, односно 2,93% гласова.

Увидом у одлуке о одређивању бирачких места утврђено је да је за територију општине Житорађа одређено 27 бирачких места и да 5% од укупног броја одређених бирачких места износи 1,35 бирачких места.

Захтев за контролу записника је благовремен, поднет од стране законом овлашћеног подносиоца и испуњава законом прописане услове да се по њему може поступати, али је спорна чињеница да је захтевом обухваћено више бирачких места, односно да су обухваћена бирачка места која у збиру прелазе 5% од укуног броја бирачких места одређених на територији општине Житорађа, па је сходно члану 52. став 3, у вези става 1. и 2. Закона о локалним изборима, комисија на становишту да се захтев делимично усвоји и то одређивањем увида у изборни материјал за вршење контроле записника о раду бирачких одбора на бирачким местима број 10 - Основна школа, Држановац и број 3 - Основна школа, Вољчинце, а да се одбије захтев за контролу записника о раду бирачког одбора на бирачком месту број 2 - Основна школа, Влахово, прихватајући да се контрола изврши на два бирачка места, из разлога што би контролом на само једном бирачком месту било обухваћено 2,7% бирачких места, што би било на штету подносиоца захтева. Увидом у једиствени бирачки списак комисија је утврдила да је на бирачком месту број 10 уписано 584 бирача, на бирачком месту број 3, уписано 579 бирача и на бирачком месту број 2, уписано 343 бирача, те је сходно томе донета одлука као у диспозитиву решења.

**Правна поука:** Против овог решења подносилац проглашене изборне листе кандидата за одборнике Скупштине општине Житорађа може поднети приговор Изборној комисији у року од 48 часова од објављивања решења на веб-презентацији Републичке изборне комисије.

**ИЗБОРНА КОМИСИЈА ОПШТИНЕ ЖИТОРАЂА**

 Председница

Јована Атанасковић